92/1/ETY: Komission päätös, tehty 3 päivänä joulukuuta 1991, afrikkalaisen sikaruton valvontaan liittyviä tieteellisiä toimia ja yhteisön rahoitusta koskevista säännöistä



Virallinen lehti nro L 001 , 04/01/1992 s. 0020 - 0021

Suomenk. erityispainos Alue 3 Nide 40 s. 0046

Ruotsink. erityispainos Alue 3 Nide 40 s. 0046



KOMISSION PÄÄTÖS, tehty 3 päivänä joulukuuta 1991, afrikkalaisen sikaruton valvontaan liittyviä tieteellisiä toimia ja yhteisön rahoitusta koskevista säännöistä (92/1/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on muutettuna päätöksellä 91/133/ETY(2), ja erityisesti sen 20 artiklan, sekä katsoo, että afrikkalainen sikarutto on vakava sikojen tartuntatauti, joka haittaa elävien sikojen, sianlihan ja tiettyjen sianlihavalmisteiden kauppaa, afrikkalaista sikaruttoa esiintyy edelleen tietyissä yhteisön osissa, joissa Ornithodorus erraticus -punkilla voi olla osuutta siihen, että afrikkalaisen sikaruton virus pysyy elossa pääisäntänsä ulkopuolella, yhteisön on toteutettava alueellaan toimenpiteitä afrikkalaisen sikaruton hävittämiseksi, tätä varten yhteisö aloittaa tarvittavat tieteelliset ja tekniset toimet lainsäädäntönsä kehittämiseksi, tässä yhteydessä on syytä määrätä yhteisön osallistumisesta niiden tieteellisten toimien rahoitukseen, jotka liittyvät Ornithodorus erraticus -punkkien esiintymiseen alueilla, joilla afrikkalaista sikaruttoa on esiintynyt endeemisenä useiden vuosien ajan, ja näiden punkkien merkitykseen afrikkalaisen sikaruton epidemiologiassa sekä afrikkalaisen sikaruton hallintaan, näiden tieteellisten toimien täytäntöönpanemiseksi komission on voitava tehdä sopimus Portugalin Lissabonin eläinlääketieteellisen oppilaitoksen ja Yhdistyneen kuningaskunnan Pirbright Laboratoryn kanssa, jotka sitoutuisivat korvausta vastaan toteuttamaan asianmukaiset tieteelliset tutkimukset, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Kehittääkseen lainsäädäntöään, joka koskee afrikkalaisen sikaruton valvontaa suurilla ja keskisuurilla sikatiloilla, yhteisö aloittaa tieteelliset toimet, joiden avulla on tarkoitus määrittää Ornithodorus erraticus -punkin merkitys mainitun taudin epidemiologiassa. 2. Portugalissa aloitettavien toimien tavoitteena on: - laatia kartta punkkien esiintymisestä, - määrittää punkkien elossapysymisaika tiloilla, joiden sikakarja on tuhoutunut afrikkalaisen sikaruton seurauksena, ja selvittää mainittujen punkkien mahdollisuudet pysyä elossa hankkien ravintonsa muista selkärankaisista isännistä, - selvittää, onko tarkkailusikojen käyttö sopiva menetelmä sen valvomiseksi, miten virus säilyy elossa saastuneiden laitosten punkeissa. 3. Yhdistyneessä kuningaskunnassa aloitettavien toimien tavoitteena on: - määrittää Portugalin alueen eri osista kerättyjen, virusisolaatteja kantavien portugalilaisten punkkien tartuntojen ja viruksen erityksen määrä, - määrittää, miten tehokkaasti ja miten pitkän ajan virus siirtyy tartunnan saastuttamista punkeista sikoihin. 2 artikla Edellä 1 artiklassa tarkoitetut tieteelliset toimet aloitetaan ja viedään päätökseen sen sopimuksen mukaisesti, jonka komissio on tehnyt Portugalin Lissabonin eläinlääketieteellisen oppilaitoksen ja Yhdistyneen kuningaskunnan Pirbright Laboratory, AFRC Institute of Animal Healthin kanssa. 3 artikla Yhteisö korvaa 1 artiklassa tarkoitettujen tieteellisten toimien kustannukset 34 100 ecuun asti sopimuksessa olevien yksityiskohtaisten sääntöjen mukaisesti. 4 artikla Tämä päätös on osoitettu kaikille jäsenvaltioille. Tehty Brysselissä 3 päivänä joulukuuta 1991. Komission puolesta Ray MAC SHARRY Komission jäsen (1) EYVL N:o L 224, 18.8.1990, s. 19 (2) EYVL N:o L 66, 13.3.1991, s. 18